મ્યુનિ.સૂત્રોનાં જણાવ્યા અનુસાર, આગામી લોકસભા ચૂંટણી પૂર્વે શાસક ભાજપ દ્વારા અનેક લોકાભિમુખ યોજનાઓનો યુધ્ધનાં ધોરણે અમલ કરાવવા કવાયત હાથ ધરાઇ છે. કેન્દ્ર સરકારનાં બજેટમાં પણ ગરીબો અને ગામડાઓને રાહતો જાહેર કરવામાં આવી છે. હવે શહેરી ગરીબ અને મધ્યમવર્ગની ઘરનાં ઘરની લાગણીને ધ્યાને લઇ પ્રધાનમંત્રી આવાસ યોજના અંતર્ગત હાઉસીંગ ફોર ઓલ-૨૦૨૨નો અમલ કરવામાં આવશે. ગુજરાતમાં લોકસભાની ૨૬ બેઠકો છે અને ગત ચૂંટણીમાં તેમાંથી ૨૬માંથી ૨૬ બેઠકો ભાજપે કબજે કરતાં દેશભરમાં ખળભળાટ મચી જવા પામ્યો હતો. પરંતુ તે સમય અલગ હતો તેવુ સ્વીકારતાં મ્યુનિ. ભાજપનાં સૂત્રોએ કહયું કે, વિધાનસભા ચૂંટણીમાં જે રીતે પાર્ટીની બેઠકો ઘટી ગઇ છે તે જોતાં લોકસભા ચૂંટણીમાં ૨૬ સીટો જીતવા સામે મોટો પડકાર સર્જાયો છે. તેથી આગામી લોકસભા ચૂંટણીમાં વધુમાં વધુ બેઠકો કબજે કરવા અત્યારથી જ મતદારોને અનેક પ્રકારે રિઝવવાની રણનીતિ અમલમાં મુકવી પડશે.